Nariadenie Komisie (ES) č. 2605/1999
z 9. decembra 1999,
ktorým sa mení a dopĺňa nariadenie (EHS) č. 3846/87, ustanovujúce nomenklatúru poľnohospodárskych výrobkov pre vývozné náhrady
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1766/92 z 30. júna 1992 o spoločnej organizácii trhu s obilninami [1] naposledy zmenené a doplnené nariadením (ES) č. 1253/1999 [2], najmä na jeho článok 13 a na príslušné ustanovenia ostatných nariadení o spoločnej organizácii trhov s poľnohospodárskymi výrobkami,
keďže:
(1) Nariadenie Komisie (EHS) č. 3846/87 [3], naposledy zmenené a doplnené nariadením (ES) č. 1230/1999 [4], ustanovuje na základe kombinovanej nomenklatúry nomenklatúru poľnohospodárskych výrobkov pre vývozné náhrady.
(2) Kvôli uľahčeniu elektronického prenosu údajov a následnému zníženiu nákladov by sa nariadenia určujúce vývozné náhrady za každý sektor mali prezentovať jednotnejším spôsobom. S týmto cieľom by sa mali stanoviť kódy krajín určenia alebo stálych zoskupení krajín spoločných pre niekoľko trhových organizácií a tento súbor kódov by sa mal vložiť do nariadenia (EHS) č. 3846/87.
(3) Okrem kódov krajín určenia alebo stabilných zoskupení krajín sa v nomenklatúre krajín a území pre potreby štatistických údajov spoločenstva o zahraničnom obchode a obchode medzi členskými štátmi uvádzajú aj kódy tretích krajín. Nariadenia pre príslušné sektory môžu obsahovať aj kódy zoskupení krajín.
(4) Opatrenia ustanovené v tomto nariadení sú v súlade so stanoviskom všetkých príslušných riadiacich výborov,
PRIJALA TOTO NARIADENIE:
Článok 1
Nariadenie (EHS) č. 3846/87 sa mení a dopĺňa takto:
1. V druhej vete článku 1 sa slovo "príloha" nahrádza slovom "príloha I".
2. Pridáva sa tento článok 3 a:
"Článok 3 a
Stanovujú sa kódy krajín určenia alebo stálych zoskupení krajín spoločných pre niekoľko trhových organizácií a uvádzajú sa v prílohe II."
3. Existujúca príloha "Nomenklatúra poľnohospodárskych výrobkov" sa stáva prílohou I.
4. Príloha k tomuto nariadeniu sa vkladá ako príloha II.
Článok 2
Toto nariadenie nadobúda účinnosť 1. septembra 2000.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 9. decembra 1999